ปลื้ม! “บิ๊กตู่” ขอทูตสวิสฯ เทสต์ไดร์ “มินิคูเปอร์ EV” รอบตึกไทยคู่ฟ้า
นายกรัฐมนตรี ขอยืมรถ “มินิคูเปอร์ EV” เอกอัครราชทูตสมาพันธรัฐสวิสประจำประเทศไทยที่เดินทางมาอำลาก่อนพ้นจากตำแหน่ง ขับรอบทำเนียบรัฐบาล ก่อนเอ่ยปากชื่นชอบเพราะเป็นรถยนต์ประหยัดพลังงาน
นายกรัฐมนตรี ขอยืมรถ “มินิคูเปอร์ EV” เอกอัครราชทูตสมาพันธรัฐสวิสประจำประเทศไทยที่เดินทางมาอำลาก่อนพ้นจากตำแหน่ง ขับรอบทำเนียบรัฐบาล ก่อนเอ่ยปากชื่นชอบเพราะเป็นรถยนต์ประหยัดพลังงาน
6 ก.ค. 2565

ผู้สื่อข่าวรายงานว่า บรรยากาศที่ทำเนียบรัฐบาล นางเฮเลเนอ บุดลีเกอร์ อาร์ทิเอดา (H.E. Mrs. Helene Budliger Artierda) เอกอัครราชทูตสมาพันธรัฐสวิสประจำประเทศไทย เข้าอำลา พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในโอกาสพ้นจากหน้าที่
ทั้งนี้ภายหลังการหารือ พล.อ.ประยุทธ์ ได้เดินลงมาส่งนางเฮเลเนอ ที่หน้าตึกไทยคู่ฟ้า และ เมื่อเห็นรถยนต์ ไฟฟ้า อีวี ยี่ห้อ มินิคูเปอร์ เอส สีแดง ทะเบียน ท 76-1002 ที่คณะเอกอัครราชทูตสมาพันธรัฐสวิสประจำประเทศไทย ใช้เป็นยานพาหนะมาที่ทำเนียบรัฐบาล นายกรัฐมนตรีจึงสอบถามในรายละเอียด ทราบว่าเป็นรถไฟฟ้าพลังงานสะอาด จนเกิดความสนใจ และขอทดลองนั่งรถยนต์ไฟฟ้าคันดังกล่าวรอบสนามหญ้า ด้านหน้าตึกไทยคู่ฟ้า
โดยรอบแรกมีพนักงานขับรถของสถานทูตฯ เป็นผู้ขับ และในรอบที่สอง พล.อ.ประยุทธ์ ได้ขอทดลองขับรถด้วยตัวเอง โดยมีเอกอัครราชทูตสมาพันธรัฐสวิสประจำประเทศไทยนั่งอยู่ด้านซ้าย โดยได้ทำการทดลองขับ 1 รอบ พร้อมโบกมือให้กับสื่อมวลชน รวมทั้งแสดงความพึงพอใจกับรถคันดังกล่าวซึ่งเป็นรถประหยัดพลังงาน ก่อนที่เอกอัครราชทูตและคณะจะเดินทางกลับ
ทั้งนี้มีรายงานว่า คณะของเอกอัครราชทูตสมาพันธรัฐสวิสประจำประเทศไทย ได้ใช้รถยนต์ไฟฟ้าอีวีอี ขับมาจากสถานทูตฯ โดยนั่งกันมารวม 4 คน เพื่อเป็นการประหยัดพลังงานและใช้รถที่เป็นพลังงานสะอาด